12/05/17

Limafundur 11. mai 2017

Á fundi: Sonni Larsen (H71), Anna Dam (H71), Súna Mørk (Neistin), Maibritt Johannesen (Kyndil), Eyðfinn Guttesen (Kyndil), Fríðgerð Egilsnes (VÍF), Áki Olsen (VÍF), Petur Mohr (KÍF), Robert Poulsen (KÍF), Símun Poulsen (H71), Emy Sólvitsdóttir (H71), Beinta Laursen (HSF), Inga Dahl (HSF), Hallur Danielsen (HSF), Ári Rouch (HSF), Oyvindur Brimnes (HSF), Gunn Ellefsen (HSF)

Ári Rouch bjóðai vegna HSF vælkomin til eftirmetingarfund, har vit eftirmeta kappingarárið og har feløgini sleppa at viðgera tað sum rørist í føroyska hondbóltinum.

Í ár vóru 183 tilmeldingar 2016/17 – júst sama tal sum í fjør. Tað eru vit nøgd við, tí vit hava sæð eitt tal sum hevur verið minkandi í okkara grannalondum. Okkara tøl síggja stabil út – vælnøgd við lima- og luttakaratalið.

141 barnalið 2016/17  
142 barnalið 2015/16

**1.0 Eftirmeting av kappingunum hjá børnum**

Ári greiddi frá. Kappingin hevur sum heild gingið væl. Tó undantikið gentur 17, sum ógreiða var um, sí punkt 3. Nýggi steypakappingarleisturin royndist stak væl. Leisturin er greiðari og hvør dystur telur. Feløgini hava tó at venja seg við og læra leistin at kenna. Skotið var upp, at kappingarleiðarin ger eitt diagram yvir, hvussu er skipað, hetta fyri at gera tað lættari at skilja.

* 1. **Niðurstøða**

Fundurin gav umrøðuni gætur.

**2.0 Eftirmeting av kappingunum hjá teimum vaksnu**

Sama tal av liðum var meldað til kappingina hjá teimum vaksnu, sum undanfarnað kappingarár. Kappingarnevndin fegnast um, at H71 vann 1. deild og flytur upp, og at vit harvið fáa 7. lið í bestu kvinnudeildina aftur.

Kappingarnevndin er tó nakað ørkymlaði um 1. og 2. Deild. Nógv fokus hevur verið á landslið og úrval seinastu árini, men vit mugu ikki gloyma breiddina. Hondbóltur skal kunna vera rekreatiónsítróttur, hugni og felagsskapur. Hetta heldur fólk til feløgini, góðar kreftir, sum øll kunnu geva eitt í kast. Kyndil hevur t.d. hondbóltfittness. Eisini var umrøtt at leggja fleiri old boys kappingar og at gera okkurt við 2. deild.

**2.1 Niðurstøða**

Fundurin gav umrøðuni gætur.

**3.0 G17 kappingin – G17 ella G16 og G18**  
G17 kappingin hevur verið umrødd í fleiri ár. Fleiri hava víst á, at ítróttarligi og kropsligi munurin á teimum elstu og teimum yngstu er ov stórur. Hinvegin var eisini víst á, at tað er trupult fáa nokk av liðum til eina líkinda kapping í G18, um bólkarnir verða skildir sundurí G18 og G16. Viðgerð og umrøða var av spurninginum og skotið var upp, at skipa kappingina í G16 og G18, men at G18 verður skipað soleiðis, at leikt verður í vikuskiftis kappingum, har liðini leika fleiri stytri dysti.

**3.0 Niðurstøða**Endalig støða var ikki tikin, men skulu feløgini kanna støðuna í sínum egna felagi, hareftir atkvøtt verður í komandi aðalfundi.

**4. Álmanakkin 2017/18**  
Hallur legði álmanakkan fram og greiddi frá komandi kappingarári. Álmanakkin verður leypandi dagførdur á heimasíðuni og er hann grundarlagið undir arbeiðinum og planleggingini hjá HSF.

**4.1 Niðurstøða:**  
Fundurin gav kunningini gætur.

**5.0 KVF og stroyming**

Gunn greiddi frá og vísti til bræv frá ítróttarredaktørinum í Kringvarpi Føroya, har hann umrøddi stroymingina, sum hevði verið í vetur. Stroymingin hevði gingið væl, men harmaðist hann um, at VÍF hevði noktað stroyming av mansfinaluni í Vestmanna. Fyri tey (KVF) kendist tað meiningsleyst at stroyma í gjøgnum alt árið og so ikki stroyma finaluna. Stórur áhugi var m.a. fyri dystinum uttanlands. KVF ynskir at fáa greiðu á hesum økinum til komandi kappingarár.  
  
VÍF vísti á, at tað er keðiligt at feløgini við stroymi missa áskoðarainntøkur.  
  
Undantikið VÍF, vóru flestu feløgini samd um, at vit vilja hava stroyming, hyggjaratølini hava verið høg og hevur hetta týdning fyri sponsorar og útbreiðslu av hondbólti sum ítrótt sum heild.  
  
**5.1 Niðurstøða:**  
Feløgini ynskja greiðari avtalu viðvíkjandi stroyming. Tað skulu vera skipaði viðurskifti og skal eitt samlað HSF fara at samráðast við KVF. T.d. at fáa fasta stroyming í sjónvarpið mikudagar, tá dystir eru. VÍF var við, um talan var eina góða avtalu.

**6.0 Pláss til FM-finalur og møguligt sponsortiltak í sambandi við FM-finalur**  
Gunn vísti á trupulleikan við, at tá stórir dystir eru, t.d. FM-finalurnar, so er sera trupult at fáa pláss í høllini til sponsorar hjá HSF. Gunn skeyt upp, at HSF kundi keypa avløgd pláss og atgongd til møgulig VIP tiltøk til sponsorar til tílíkar dystir.  
  
Eisini vóru fríkort umrødd. Listi verður sendur út til feløgini fyri kappingarbyrjan. HSF arbeiðir at minka um kortini í umferð.  
  
**6.0 Niðurstøða:**  
Feløgini tóku undir við, at HSF kann keypa atgongumerki og bíløgd setur til sponsorar til FM-finalur og møgulig VIP tiltøk ímóti gjaldi.

**7.0 Útlendingar í føroysku deildini.**

Ári hevði orðið og vísti á tørvin á greiðari reglum á økinum. HSF hevur higartil hildið seg til reglurnar hjá ÍSF hesum viðvíkjandi, sum loyva í mesta lagi trimum útlendskum leikarum á dómaraseðlinum. Vanliga hava danir verið roknaðir, sum útlendingar. Fundurin umrøddi, hvørt tað er rætt, at danir verða roknaðir sum útlendingar, tá teir hava somu løgfrøðiligu rættindi sum føroyingar og kunnu spæla fyri føroyska landsliðið, tá teir hava verið her í tvey ár og enn búgva her.

Skotið var upp, at hava somu reglugerð, sum við landsliðsúttøku, tvs. tvey ár.

VB greiddi frá, at tey eru í tí støðu, at tey fáa 4 gentur úr Danmark á eftirskúla og ynskja, at hesar skulu sleppa at spæla við VB.

**7.1 Niðurstøða:**  
Eingin greið niðurstøða, men arbeitt verður víðari við málinum. Fundurin viðmerkti, at hyggjast skuldi við vælvild uppá støðuna hjá VB.

**Fundarskrivari:**

Ári Rouch